Balakho Ukungavoti Kukhetho Oluzayo Abantu Abangela Zithupha
Inhlanganiso ye-The Education and Unemployment Youth Forum of Zimbabwe isizama ukunceda abatsha ukuthi bathole ingwalo zokuzalwa.
WASHINGTON D.C. — Kulabasakhulayo abanengi eZimbabwe abahlalele evalweni besesabela ukuthi ngeke bathole ithuba lokuyobhalisa kugwalo lwabalelungelo lokuvota ukuze bavote kukhetho lomnyaka ozayo ngenxa yokuthi abalazithupha loba ingwalo zokuzalwa ama birth ceritficates. Inhlanganiso yabasakhulayo eye The Education and Unemployment Youth Forum of Zimbabwe, ithi isikubone kufanele ukuthi kukhuthazwe ukusetshenziswa kwemithetho emunyethwe yisisekelo sombuso ukuze bancedwe abantu ababhekane lodubo lolu ikakhulu labo abakhula sebezintandane. UMnu. Zenzo Nyoni, ongumunye abakumsebenzi wokulwela amalungelo abasakhulayo koBulawayo oyisiphathamandla njalo se-The Education and Unemployment Youth Forum of Zimbabwe, yena-ke uthi inhlanganiso yabo ibona engani okuqakathekileyo yikuthi umuntu wonke owazalwa ngenyanga kaNkwenkwezi 1999 kumele asebenzise ilungelo lakhe lokuyobhalisa kugwalo lokuvota. UNyoni uphinde wathi inengi labatsha abasemaphandleni babhekane lodubo lokuthi abalazo ingwalo zokuzalwa, ama birth certificates. Lokho yikho okwayenza ukuthi njengenhlanganiso bangene ezigabeni ezitshiyeneyo, ikakhulu ngasemaphandleni ukuze basize labontanga ababhekane laloludubo. “Njengenhlanganiso sike sazama ukubambisana labosobhuku besigaba kuhlelo lapho besikhangelele ukuthi bazabhala incwadi ezitsho ukuthi umuntu lo ngempela uyisizalwane seZimbabwe, ukuze isizalwane leso esingela sithupha sithole ithuba lokuyobhalisa.” UMnu. Kudakwashe Hove, oligqwetha leVeritas, uthe kulezinto ezimbili eziqakathekileyo okumele ukuthi abantu abasemaphandleni bangathole ithuba lokuyothatha izithupha. Eyokuqala ngeyokuthi ngesikhathi seGukurahundi abazali abanengi babhubha batshiya abantwana ngakho-ke okwamanje sokuswelakala abantu abangabakhulumela emawofisini okuthola ingwalo zokuzalwa. Okwesibili yikuthi nxa umzali yena ngokwakhe engelazo ingwalo zokuzalwa, kuzaba nzima ukuthi umntwana wakhe abe lazo. Okunye njalo okuthinthwe nguHove yindaba yokuthi laba abalesifiso sokuyokhulumela omunye umuntu oyisizalwane seZimbabwe, umthetho ongaphansi kwesihloko esithi Birth and Death Registration Act, uyatsho ukuthi kumele abe leminyaka eyedlula itshumi latshiyagalombili, 18, laphezulu. Abalesifiso sokuthola usizo kuloludaba, bangathitha inhlanganiso yabasakhulayo ye-The Education and Unemployment Youth Forum of Zimbabwe kunombolo ezithi 0713142273.